[pic] | EUROOPAN YHTEISÖJEN KOMISSIO |

Bryssel 12.1.2009

KOM(2008) 911 lopullinen

2007/0199 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan nojalla neuvoston vahvistamasta yhteisestä kannasta

Euroopan parlamentin ja neuvoston asetuksen antamiseksi maakaasunsiirtoverkkoihin pääsyä koskevista edellytyksistä ja asetuksen (EY) N:o 1775/2005 kumoamisesta

2007/0199 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan nojalla neuvoston vahvistamasta yhteisestä kannasta

Euroopan parlamentin ja neuvoston asetuksen antamiseksi maakaasunsiirtoverkkoihin pääsyä koskevista edellytyksistä ja asetuksen (EY) N:o 1775/2005 kumoamisesta

1. TAUSTA

Ehdotus toimitettiin Euroopan parlamentille ja neuvostolle (asiakirja KOM(2007) 528 – 2007/0195(COD): | 19.9.2007 |

Euroopan talous- ja sosiaalikomitea antoi lausuntonsa: | 22.4.2008 |

Alueiden komitea antoi lausuntonsa: | 10.4.2008 |

Euroopan parlamentti antoi lausuntonsa ensimmäisessä käsittelyssä: | 9.7.2008 |

Yhteisön kanta vahvistettiin yksimielisesti: | [9.1.2009] |

2. KOMISSION EHDOTUKSEN TAVOITE

Ehdotus on osa kolmatta kaasun ja sähkön sisämarkkinoita koskevaa lainsäädäntöpakettia, jäljempänä ’kolmas paketti’, johon kuuluu kaksi direktiiviä ja kolme asetusta.

Paketin päätavoitteena on ottaa käyttöön tarvittava sääntelykehys, jotta markkinat avautuisivat tosiasiallisesti ja kaasun ja sähkön yhtenäismarkkinat voitaisiin perustaa EU:hun Euroopan unionin kansalaisten ja tuotannonalojen edut huomioon ottaen. Tämän ansiosta hinnat voidaan pitää mahdollisimman alhaisina ja palvelujen tasoa ja toimitusvarmuutta parantaa.

Tämä saavutetaan toteuttamalla seuraavat pääasialliset toimenpiteet:

- tehostetaan riippumattomien kansallisten sääntelyviranomaisten suorittamaa valvontaa;

- perustetaan virasto, joka varmistaa kansallisten sääntelyviranomaisten välisen tehokkaan yhteistyön ja tekee päätökset kaikista asiaankuuluvista rajanylitykseen liittyvistä kysymyksistä;

- velvoitetaan verkonhaltijat tekemään yhteistyötä kaikkien energiansiirtoa Euroopassa koskevien sääntöjen yhdenmukaistamiseksi ja investointisuunnitelmien koordinoimiseksi;

- eriytetään energiantuotanto ja -siirto tosiasiallisesti, jotta vältetään mahdolliset eturistiriidat, kannustetaan verkkoinvestointeja ja estetään syrjintä;

- lisätään vähittäismarkkinoiden avoimuutta ja parannetaan niiden toimintaa;

- parannetaan jäsenvaltioiden välistä solidaarisuutta ja alueellista yhteistyötä toimitusvarmuuden tehostamiseksi.

3. YHTEISTÄ KANTAA KOSKEVAT HUOMIOT

3.1. Yleiset huomiot

Neuvoston vahvistamat yhteiset kannat kolmanteen pakettiin kuuluvista viidestä tekstistä sisältävät kaikki komission ehdotuksen olennaiset osat, jotka ovat tarpeen kaasun ja sähkön sisämarkkinoiden moitteettoman toiminnan varmistamiseksi ja edellä mainittujen olennaisten tavoitteiden saavuttamiseksi. Sen vuoksi komissio voi yleisesti ottaen puoltaa asianomaista yhteistä kantaa (ks. 3.2 kohta).

Ensimmäisessä käsittelyssä keskityttiin yhteisymmärryksen saavuttamiseen neuvostossa. Euroopan parlamentin tekemiä tarkistuksia ei sen vuoksi sisällytetty muodollisesti yhteiseen kantaan. Tätä koskevat neuvottelut käydään toisen käsittelyn aikana. Eräät Euroopan parlamentin tekemät tarkistukset otettiin kuitenkin huomioon yhteisessä kannassa (ks. 3.3 kohta). Komissio katsoo, että useat muutkin tarkistukset olisi otettava huomioon toisessa käsittelyssä (ks. 3.4 kohta).

3.2. Erityiset huomiot

Komission ehdotukseen tehdyt tärkeimmät muutokset ovat seuraavat:

3.2.1 Verkkosääntöjen vahvistaminen ja muuttaminen

Yhteisessä kannassa muutetaan verkkosääntöjen vahvistamista ja muuttamista koskeva komission ehdotus. Yhteisessä kannassa esitetään uudet viraston laatimat puiteohjeet, joita siirtoverkonhaltijoiden on noudatettava luonnostellessaan eurooppalaisia verkkosääntöjä (ks. komission arvio 3.3 kohdassa).

3.2.2 Verkkoinvestointeja koskeva suunnitelma

Komissio ehdotti, että kaasun siirtoverkonhaltijoiden eurooppalainen verkosto (ENTSOG) laatisi verkkoinvestointeja koskevan suunnitelman kahden vuoden välein. Neuvosto muutti tämän ei-sitovaksi ja ohjeelliseksi verkkojen kehityssuunnitelmaksi (ks. komission arvio 3.3 kohdassa).

3.2.3 ENTSOn kustannukset

Neuvosto lisää vaatimuksen, jonka mukaan sääntelyviranomaisten on hyväksyttävä ENTSOn kustannukset, jos ne ovat kohtuulliset ja oikeasuhtaiset. Komissio voi hyväksyä tämän muutoksen, jos siihen lisätään, että kustannukset on hyväksyttävä etukäteen, jotta vältetään siirtoverkonhaltijoihin kohdistuva oikeudellinen epävarmuus ENTSOon osallistumisesta aiheutuvien kustannusten korvaamisen suhteen.

3.2.4 Tariffit

Komissio ehdotti, että tariffit olisi vahvistettava erikseen syöttö- ja ottokohdille. Neuvosto lisäsi kaksivuotisen täytäntöönpanoajanjakson, jota jäsenvaltioiden on noudatettava. Komissio voi hyväksyä tämän.

3.2.5 Varastojen käytön avoimuus

Komissio ehdotti, että varastojen ja nesteytetyn maakaasun käsittelylaitosten käytön on oltava täysin avointa. Neuvosto muutti asianomaista artiklaa. Sen mukaan varastointilaitteistojen haltijoille voidaan myöntää poikkeus varaston käyttöä koskevien tietojen julkaisemisesta, jos varaston käyttäjiä on vain yksi, jos julkaiseminen vahingoittaisi tämän kaupallista asemaa ja jos sääntelyviranomainen suostuu siihen, ettei tietoja julkaista (ks. komission arvio 3.3 kohdassa).

3.2.6 Suuntaviivat

Komissio ehdotti useita suuntaviivoja, joissa käsiteltiin osittain samoja asioita kuin nykyisissä suuntaviivoissa mutta joihin sisältyi myös useita uusia kohtia. Lisäksi komissio ehdotti verkkosääntöihin perustuvia suuntaviivoja.

Neuvosto poisti kaikki nimenomaiset viittaukset sellaisiin suuntaviivoihin, jotka mainitaan jo verkkosääntöjä koskevassa luettelossa. Komissio voi hyväksyä tällaisen lainsäädännön laadinnan.

Neuvosto poisti kuitenkin myös eräät suuntaviivojen antamista koskevat vaihtoehdot:

- Komissio ehdotti mahdollisuutta antaa vähittäismarkkinoita koskevia suuntaviivoja. Ehdotuksessa jäsenvaltioita pyydetään määrittelemään tietojenvaihtoa ja toimittajan vaihtoa koskevat menettelyt, mutta neuvosto on siirtänyt tämän artiklan direktiiviin. Samalla se on poistanut mahdollisuuden antaa suuntaviivoja. Komissio voi hyväksyä molemmat muutokset.

- Komissio ehdotti mahdollisuutta antaa nesteytetyn maakaasun jälkimarkkinoita ja varastoja koskevia suuntaviivoja. Neuvosto on poistanut tämän vaihtoehdon. Komissio katsoo, ettei tätä poistoa voida hyväksyä, sillä jälkimarkkinoilla on tärkeä asema infrastruktuurin käytön optimoinnissa siirron, varastojen ja nesteytetyn maakaasun osalta, minkä vuoksi kaikkia näitä kolmea koskevat säännöt voivat olla tarpeen tulevaisuudessa.

3.3. Yhteiseen kantaan sisältyvät muutokset, jotka on tehty parlamentin tarkistusten johdosta

Yhteiseen kantaan sisällytettiin Euroopan parlamentin tarkistusten vuoksi useita muutoksia, joiden sanamuoto tai sisältö oli sama. Nämä tarkistukset ovat seuraavat:

3.3.1 Virastolle annettava toimivalta vahvistaa puiteohjeita ja sääntöjä

Sekä neuvoston yhteisessä kannassa että Euroopan parlamentin tarkistuksissa (tarkistus 50) muutetaan komission ehdotusta verkkosääntöjen vahvistamisprosessista. Yhteisessä kannassa esitetään uudet viraston laatimat puiteohjeet, joita siirtoverkonhaltijoiden on noudatettava luonnostellessaan eurooppalaisia verkkosääntöjä

Komissio kannattaa sitä, että viraston asemaa selkeytetään sääntöjen vahvistamisprosessissa. Sen sijaan, että virasto antaisi lausunnon vasta sen jälkeen, kun siirtoverkonhaltijat ovat luonnostelleet säännön, se määrittelee sääntöjä koskevat vaatimukset etukäteen asianomaista alaa koskevilla puiteohjeilla.

Euroopan parlamentti ehdottaa myös, että viraston olisi annettava sitovia verkkosääntöjä (tarkistus 51 rev), kun taas neuvoston mielestä ainoastaan komissio voi antaa sitovia verkkosääntöjä. Komissio ei voi puoltaa parlamentin pyrkimystä lujittaa viraston asemaa, sillä se on ristiriidassa Euroopan yhteisöjen tuomioistuimen asiassa Meroni antaman tuomion kanssa. Kyseisen tuomion mukaan komissio ei voi siirtää harkintavaltaa toiselle elimelle.

3.3. ENTSOn toteuttama kuuleminen ja seuranta

Sekä yhteisessä kannassa että yhdessä Euroopan parlamentin tarkistuksessa muutetaan komission ehdotusta kaasun siirtoverkonhaltijoiden eurooppalaisen verkoston (ENTSO) toteuttamasta kuulemisesta. Yhteisessä kannassa selkeytetään ENTSOn roolia verrattuna viraston toteuttamaan kuulemiseen. Euroopan parlamentin tarkistus (tarkistus 22) on samansuuntainen, mutta se on liian rajoittava, jotta ENTSOlle jäisi riittävästi liikkumavaraa kuulemista ja seurantaa varten.

3.3.3 Avoimuus ja luottamuksellisuus

Komissio ehdotti, että varastojen ja nesteytetyn maakaasun käsittelylaitosten käytön on oltava täysin avointa. Neuvosto muutti asianomaista artiklaa. Sen mukaan varastointilaitteistojen haltijoille voidaan myöntää poikkeus varaston käyttöä koskevien tietojen julkaisemisesta, jos varaston käyttäjiä on vain yksi, jos julkaiseminen vahingoittaisi tämän kaupallista asemaa ja jos sääntelyviranomainen suostuu siihen, ettei tietoja julkaista Parlamentti ehdotti (tarkistus 42) sellaisen artiklan lisäämistä, jonka nojalla varastointilaitteistojen ja nesteytetyn maakaasun käsittelylaitteistojen haltijoiden ei tarvitsisi julkaista tietoja, jos tämä rikkoisi salassapitovelvollisuutta.

Komission mielestä parlamentin tarkistus ei ole tarpeeksi rajoittava. Lisäksi siinä asetetaan salassapitovelvollisuus avoimuuden edelle, vaikka kilpailukykyisillä markkinoilla avoimuus on ehdoton vaatimus ja salassapitovelvollisuus ainoastaan poikkeus. Neuvoston muutos voidaan hyväksyä varastojen yksittäisten käyttäjien osalta, sillä silloin kyseessä ovat tavallisesti pienet varastot, joita verkonhaltijat hallinnoivat pääasiassa omaa käyttöään varten. Mahdollisuus myöntää poikkeus avoimuusvelvollisuuksista on oikeutetusti rajoitettu koskemaan ainoastaan yksittäisiä varaston käyttäjiä, sillä markkinoiden voidaan olettaa tietävän, että eräillä näistä (pienistä) varastoista on vain yksi käyttäjä. Tietojen julkaiseminen voisi siksi vahingoittaa varastokapasiteetin haltijan kaupallista asemaa erityisesti, jos kilpailijat saavat varastoja uusilla markkinoilla.

3.4. Komission hyväksymät Euroopan parlamentin tarkistukset, joita neuvosto ei tukenut

Komissio voi hyväksyä – eräissä tapauksissa sillä edellytyksellä, että sanamuotoa tarkennetaan tai kohta muotoillaan uudelleen – kokonaisuudessaan tai ainakin osittain suurimman osan Euroopan parlamentin tarkistuksista. Tämä koskee seuraavia keskeisiä kysymyksiä:

3.4.1 Viraston toimivalta investointisuunnitelmien suhteen

Yhteisen kannan mukaan ENTSOn on tehtävä 10-vuotinen ohjeellinen verkon kehittämissuunnitelma. Tätä suunnitelmaa tarkastelee virasto, joka voi ehdottaa komissiolle ja ENTSOlle siihen tehtäviä muutoksia. Euroopan parlamentti ehdottaa, että viraston olisi hyväksyttävä verkon kehittämistä koskeva sitova suunnitelma, jonka valmistelee ENTSO. Komissio ei voi puoltaa sitä, että virastolle annettaisiin harkintavalta hyväksyä sitova investointisuunnitelma. Komissio voisi kuitenkin tukea sitä, että virasto laatii ei-sitovan investointisuunnitelman tai että se osallistuu kansallisten sääntelyviranomaisten hyväksymien kansallisten investointisuunnitelmien ja ENTSOn 10-vuotisen verkon kehittämissuunnitelman välisen johdonmukaisuuden seurantaan.

3.4.2 Kansallisten viranomaisten toimivalta

Parlamentti ehdotti sääntelyviranomaisten toimivallan laajentamista vahvistamalla niiden asemaa kapasiteetin jaon sekä varastojen ja nesteytetyn maakaasun käsittelylaitosten ylikuormituksen hallinnan valvonnassa (tarkistus 41) ja asetuksen täytäntöönpanossa (tarkistukset 39 ja 46).

4. PÄÄTELMÄT

Komission mielestä yhteisön kanta sisältää komission ehdotuksen tärkeimmät kohdat. Se katsoo, että merkittävissä kysymyksissä yhteisön kanta on yleisesti ottaen tasapainoinen ja toteuttamiskelpoinen kompromissi, jonka ansiosta kaasun ja sähkön sisämarkkinat voivat toimia moitteettomasti. Komissio katsoo kuitenkin, että useat Euroopan parlamentin ensimmäisessä käsittelyssä tekemät tarkistukset olisi otettava huomioon toisessa käsittelyssä.